সংশ্লিষ্টরা জানায়, আগামী ২২ জানুয়ারির মধ্যে প্রত্যাবাসন শুরু করার লক্ষ্যে কাজ করছে বাংলাদেশ ও মিয়ানমার। এ অবস্থায় এখনো আশ্রয়ের খোঁজে রোহিঙ্গাদের রাখাইন ছেড়ে আসা সেখানকার পরিস্থিতির ভয়াবহতা সম্পর্কে ধারণা দেয়। আগামী ১৫ জানুয়ারি নেপিডোতে প্রত্যাবাসন বিষয়ে বাংলাদেশ ও মিয়ানমারের জয়েন্ট ওয়ার্কিং গ্রুপের প্রথম বৈঠক হবে। এরই মধ্যে মিয়ানমার দাবি করেছে, গত শুক্রবার রাখাইনে নিরাপত্তা বাহিনীর ওপর কথিত রোহিঙ্গা জঙ্গি গোষ্ঠী আরাকান রোহিঙ্গা স্যালভেশন আর্মি (আরসা) হামলা করেছে। অন্যদিকে আরসার কথিত বিবৃতিতে দাবি করা হয়েছে, রাষ্ট্রীয় মদদে চালানো সন্ত্রাসের বিরুদ্ধে লড়াইয়ের কোনো বিকল্প নেই।